Grums

Grums? Grumse? Grumset? Har grumset? Grums er et godt brukt ord her i MK, men hva betyr det egentlig? Grums kan man finne på bunnen av vannet, eller på gulvet i klasserommet. Skittent og urent, kanskje noen har sølet, og kanskje ikke vasket opp etter seg. Da har de etterlatt seg grums. Grums kan for eksempel være et substantiv med lik betydning som grut, og er ofte beskrevet som bunnfall.

### Synonym av grums

Men bunnfall, da. Hva er det? Beskriver det bare ord, og hvor ting befinner seg, eller kan det også omtale status? Om noen er grumsete, eller føler seg som bunnfall, kan det bety at de har dårlig status. De er rett og slett på bånn. Å være på bånn, betyr ikke nødvendigvis at ingen ser opp til denne personen, eller at denne personen er hatet. Det kan også bety at denne personen bare føler seg på bånn i dag. Personen har rett og slett kanskje bare en dårlig dag.

### Hvordan brukes ordet "grums"?

Det hender ofte at ordet grums blir brukt blant folk i klassen. Da ligger det kanskje «bunnfall» rundt omkring; søppel, søl, eller annet grums. Drikker som inneholder alkohol, eller energidrikk omtales også som grums, i alle fall her i klassen, siden det regnes som usunt, og ofte avgir en lukt. Ja, og så hender det at stemningen kanskje ikke er så god, eller at man er litt trøtt. Da sier vi at stemningen er litt grumsete.

Helt siden starten av skoleåret, har grums vært et tema, og et av de mest brukte ordene blant elevene i MK. Vi har til og med laget et grumsometer, hvor vi har rangert alle klassekameratene våre, ut ifra hvor «grumsete» de normalt sett er. Å være grumsete kan være så mangt. Det kan være alt fra å ha dårlig hukommelse, til å være rotete, eller at man får i seg mye energidrikk. I klassen vår er de mest høy-frekvente energi-drikkerne kjent som de store grumserne. De som er helt på topp av grumsometeret er også kjent for å rote mye. De søler energidrikk, og etterlater seg smuler, hver gang de får sjansen til det.

### "Å grumse"

Å grumse er ikke en dårlig ting. I alle fall ikke i 1MK. Grumsing er et «meme», og tas ikke veldig seriøst. Alle som er med på det får seg en god latter. Selv om alle i klassen synes at grumsing bare er artig, at grums er et morsomt ord, og ikke har noen særlig negative sider, tror jeg at vaskedamene er litt uenige. De har klaget en del på grumset i klasserommet, og det kan være at vi må tone det ned litt etter hvert. Mennesker som er imot grumsing kaller vi «anti-grumser». De er det stikk motsatte av grumser, på grumsometeret.

### Hva betyr grums?

En annet betydning av at noe er grumsete, er at det er «cursed», direkte oversatt til «forbannet». Når noe er forbannet, er det ofte veldig merkelig, og kanskje helt meningsløst. For eksempel kan et meme være «forbannet», og det kan omtales som grums. Eksempel: «Ole har mye grums på telefonen sin», som betyr at Ole har mange uforklarlige, eller meningsløse bilder eller videoer på telefonen sin.

En siste betydning som grums kan ha, er feil. Ifølge den Norske Akademiske Ordbok, kan grums defineres som «noe som er urent, ufullkomment, uavklart og forstyrrende ved noe». Dette kan tolkes som at noe som er uferdig, og kanskje inneholder hull i logikk, og informasjon. Så informasjon, eller tekster som ikke er ferdige, og mangler mye, kan også omtales som grums.

### Hvor finnes grums?

Så hvor finner man grums? Grums kan finnes i alle former. Det kan være en lukt som ikke har særlig god aroma. Det kan være en ekkel væske, sølt utover gulvet. Det kan være mentalt, at man føler seg deppa, eller at man er trøtt og sliten. Det kan til og med være et bilde, eller en video, som har blitt spredt utover internett. Med andre ord, kan man vel egentlig si at grums kan finnes overalt.

### Hva gjør grums til et viktig ord?

Hva gjør grums til et spesielt ord? Grums kan jo helt tydelig tolkes på mange forskjellige måter. Men allikevel blir man ikke forvirret, for alle betydningene er ganske like til hverandre. Om man mener at noe er skittent, eller rotete, og noen andre tolker det som at du mente at noe er «forbannet», har det omtrent samme betydning, selv om at man ikke har nøyaktig samme tolkning av ordet. Det er nettopp dette som gjør grums til et så fint, «fler-bruks»-ord. Det er et kort ord, med mange betydninger, som er lett å bruke og forstå. Grums kommer nok til å være et ord som fortsetter å bli brukt, spesielt blant ungdommer, over lang tid.